CELEX: 32018D2011
Language: el
Date: 2018-12-17 00:00:00
Title: Απόφαση (ΚΕΠΠΑ) 2018/2011 του Συμβουλίου, της 17ης Δεκεμβρίου 2018, υπέρ πολιτικών, προγραμμάτων και δράσεων με ενσωματωμένη τη διάσταση του φύλου για την καταπολέμηση της διακίνησης και κατάχρησης φορητών όπλων, σε συμμόρφωση με το θεματολόγιο για τις γυναίκες, την ειρήνη και την ασφάλεια

18.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 322/38
               
            
         ΑΠΟΦΑΣΗ (ΚΕΠΠΑ) 2018/2011 ΤΟΥ ΣΥΜΒΟΥΛΙΟΥ
         της 17ης Δεκεμβρίου 2018
         υπέρ πολιτικών, προγραμμάτων και δράσεων με ενσωματωμένη τη διάσταση του φύλου για την καταπολέμηση της διακίνησης και κατάχρησης φορητών όπλων, σε συμμόρφωση με το θεματολόγιο για τις γυναίκες, την ειρήνη και την ασφάλεια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 19 Νοεμβρίου 2018 το Συμβούλιο ενέκρινε τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού και των πυρομαχικών τους («Ασφαλέστερη οπλοκατοχή για την προστασία των πολιτών»). Η στρατηγική δηλώνει ότι η ΕΕ θα ενσωματώνει συστηματικά τη διάσταση του φύλου κατά τον σχεδιασμό νέων έργων που αφορούν την καταπολέμηση της ένοπλης βίας και τον έλεγχο των SALW εν γένει, καθώς και την ανταλλαγή ορθών πρακτικών στον εν λόγω τομέα.
                  
               
                     (2)
                  
                  
                     Στις 3 Απριλίου 2017 το Συμβούλιο εξέδωσε την απόφαση (ΚΕΠΠΑ) 2017/633 (1) προς υποστήριξη του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές («πρόγραμμα δράσης»). Οι χρηματοδοτούμενες υπό την απόφαση αυτή δράσεις υλοποιήθηκαν από το Γραφείο Αφοπλισμού των Ηνωμένων Εθνών (UNODA) και περιέλαβαν τη διοργάνωση θεματικού σεμιναρίου με τίτλο «SALW και Ατζέντα του 2030 για τη βιώσιμη ανάπτυξη, συμπεριλαμβανομένου του ΣΒΑ 16 και των πτυχών του ελέγχου των SALW που σχετίζονται με το φύλο».
                  
               
                     (3)
                  
                  
                     Στις 28 Μαΐου το Συμβούλιο ενέκρινε συμπεράσματα για τη θέση της Ένωσης σχετικά με την καταπολέμηση του λαθρεμπορίου των SALW, ενόψει της τρίτης διάσκεψης Επισκόπησης για την εξέταση της εφαρμογής του προγράμματος δράσης που πραγματοποιήθηκε τον Ιούνιο του 2018. Μία από τις βασικές επιδιώξεις της Ένωσης όσον αφορά τα αποτελέσματα της διάσκεψης Επισκόπησης είναι να αναγνωρισθεί ο διαφορετικός αντίκτυπος της ένοπλης βίας στις γυναίκες, τους άνδρες, τα κορίτσια και τα αγόρια και να προαχθεί ο ρόλος των γυναικών στην εφαρμογή του προγράμματος δράσης και η ευαισθητοποίηση σε θέματα φύλου στις δράσεις για τον έλεγχο των SALW ως προϋπόθεση για την αποτελεσματικότητά τους.
                  
               
                     (4)
                  
                  
                     Στις 30 Ιουνίου 2018, στην τρίτη διάσκεψη Επισκόπησης για την εξέταση της εφαρμογής του προγράμματος δράσης εγκρίθηκε έγγραφο αποτελεσμάτων όπου τα κράτη δήλωσαν ότι εξακολουθούν να εκφράζουν σοβαρές ανησυχίες σχετικά με τον αρνητικό αντίκτυπο του λαθρεμπορίου των SALW στις ζωές των γυναικών, των ανδρών, των κοριτσιών και των αγοριών και ότι αναγνωρίζουν ότι η εξάλειψη του λαθρεμπορίου φορητών όπλων και ελαφρού οπλισμού αποτελεί βασική συνιστώσα της καταπολέμησης της βίας λόγω φύλου, και επίσης ότι αναγνωρίζουν την ανάγκη για ενισχυμένη συμμετοχή των γυναικών στις διαδικασίες λήψης αποφάσεων και τις διαδικασίες υλοποίησης όσον αφορά το πρόγραμμα δράσης και το Διεθνές Μέσο Εντοπισμού και επιβεβαιώνουν την ανάγκη τα κράτη να ενσωματώσουν τη διάσταση του φύλου στις προσπάθειες υλοποίησης που καταβάλλουν. Τα κράτη ανέλαβαν επίσης τη δέσμευση να ενσωματώσουν τις έμφυλες θεωρήσεις σε πολιτικές και προγράμματα σχετικά με τα SALW, μεταξύ άλλων στους τομείς του σχεδιασμού προγραμμάτων, του προγραμματισμού, της υλοποίησης, της παρακολούθησης και της αξιολόγησης, λαμβάνοντας υπόψη, κατά περίπτωση, τις σχετικές κατευθυντήριες γραμμές και πρότυπα. Τα κράτη αποφάσισαν να ενθαρρύνουν τη συντονισμένη υλοποίηση αφενός των εθνικών σχεδίων δράσης για τα SALW και αφετέρου των εθνικών σχεδίων δράσης που θεσπίστηκαν σύμφωνα με τις σχετικές αποφάσεις των Ηνωμένων Εθνών αλλά και του στόχου 16.4 της Ατζέντας του 2030 για τη βιώσιμη ανάπτυξη· και να ενθαρρύνουν τη συλλογή δεδομένων ανά φύλο σχετικά με το λαθρεμπόριο των SALW, μεταξύ άλλων μέσω εθνικών εκθέσεων, και να αυξήσουν την κατανόηση των επιπτώσεων ανά φύλο του λαθρεμπορίου φορητών όπλων και ελαφρού οπλισμού, ιδίως με σκοπό τη βελτίωση των αντίστοιχων εθνικών πολιτικών και προγραμμάτων.
                  
               
                     (5)
                  
                  
                     Το Συμβούλιο Ασφαλείας των Ηνωμένων Εθνών έχει απευθύνει επανειλημμένα έκκληση να τεθεί επί τάπητος η ουσιαστική συμμετοχή των γυναικών, η πρόληψη των συγκρούσεων και της βίας, η προστασία από τη βία, συμπεριλαμβανομένης της σεξουαλικής βίας στο πλαίσιο συγκρούσεων, και η μετασυγκρουσιακή αρωγή και ανασυγκρότηση.
                  
               
                     (6)
                  
                  
                     Στο πρόγραμμά του για τον αφοπλισμό με τίτλο «Διασφάλιση του κοινού μας μέλλοντος», το οποίο παρουσιάστηκε στις 24 Μαΐου 2018, ο γενικός γραμματέας του ΟΗΕ ζήτησε να ενσωματωθούν από όλα τα κράτη οι έμφυλες θεωρήσεις στην εκπόνηση εθνικών νομοθεσιών και πολιτικών για τον αφοπλισμό και τον έλεγχο των όπλων, λαμβάνοντας μεταξύ άλλων υπόψη τη διάσταση του φύλου σε σχέση με την κατοχή, και τη χρήση και την κατάχρηση των όπλων· τις διαφορετικές επιπτώσεις των όπλων στις γυναίκες και τους άνδρες· τους τρόπους με τους οποίους οι έμφυλοι ρόλοι μπορούν να επηρεάσουν τις πολιτικές και τις πρακτικές στους τομείς του ελέγχου των όπλων και του αφοπλισμού· και την πλήρη και ισότιμη συμμετοχή των γυναικών σε όλες τις διαδικασίες λήψης αποφάσεων που σχετίζονται με τον αφοπλισμό και τη διεθνή ασφάλεια,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Γενικός σκοπός της παρούσας απόφασης είναι να συμβάλει στη διεθνή ειρήνη, ασφάλεια, ισότητα των φύλων και στη βιώσιμη ανάπτυξη ενισχύοντας την αποτελεσματικότητα των μέτρων ελέγχου των φορητών όπλων μέσω της προώθησης προσεγγίσεων βασισμένων σε συστηματική έμφυλη ανάλυση, της ενσωμάτωσης των έμφυλων θεωρήσεων και πρωτοβουλιών χειραφέτησης των γυναικών. Η παρούσα απόφαση υποστηρίζει την εφαρμογή των συναφών με το φύλο αποτελεσμάτων της τρίτης διάσκεψης Επισκόπησης των Ηνωμένων Εθνών του 2018 για την επισκόπηση της προόδου στην εφαρμογή του προγράμματος δράσης. Η παρούσα απόφαση συμβάλει επίσης στην ευρύτερη διεθνή πολιτική ατζέντα για την ισότητα των φύλων και τη χειραφέτηση των γυναικών σε συμμόρφωση με το θεματολόγιο για τις γυναίκες, την ειρήνη και την ασφάλεια (ΓΕΑ) και την Ατζέντα του 2030 για τη βιώσιμη ανάπτυξη.
            
            
               2.   Για την επίτευξη των στόχων που ορίζονται στην παράγραφο 1 η παρούσα απόφαση θα υποστηρίξει δράσεις με σκοπό:
               
                           —
                        
                        
                           την πρακτική εφαρμογή των ενοτήτων του προγράμματος MOSAIC του ΟΗΕ με θέμα «Γυναίκες, άνδρες και έμφυλος χαρακτήρα των φορητών όπλων και του ελαφρού οπλισμού» και «Παιδιά, έφηβοι, νέοι και η σχέση τους με τα φορητά όπλα και τον ελαφρό οπλισμό»·
                        
                     
                           —
                        
                        
                           την εκπόνηση ενός εκπαιδευτικού εγχειριδίου που χρησιμεύει ως έγγραφο καθοδήγησης, εξασφαλίζοντας ότι όλες οι δράσεις εκτελούνται σε συμμόρφωση με τα πρόσφατα πρότυπα των Ηνωμένων Εθνών·
                        
                     
                           —
                        
                        
                           εκπαίδευση προσωπικού και εκπαιδευτών από τα περιφερειακά και τα υποπεριφεριακά κέντρα των ΗΕ και γραμματειακού προσωπικού (υπό)περιφερειακών οργανώσεων σχετικά με την ενσωμάτωση των έμφυλων θεωρήσεων στις πολιτικές και τα πλαίσια που αφορούν τα φορητά όπλα, προκειμένου να εξασφαλιστεί μια συστηματική προσέγγιση επί του θέματος·
                        
                     
                           —
                        
                        
                           επιμόρφωση των εθνικών υπαλλήλων σε 18 χώρες σχετικά με την ενσωμάτωση της διάστασης του φύλου και τον έλεγχο των φορητών όπλων·
                        
                     
                           —
                        
                        
                           προώθηση των έμφυλων θεωρήσεων, της ενσωμάτωσης της διάστασης του φύλου και της χειραφέτησης των γυναικών σε περιφερειακές πρωτοβουλίες·
                        
                     
                           —
                        
                        
                           ενίσχυση της συνιστώσας του ελέγχου των φορητών όπλων στο θεματολόγιο ΓΕΑ καθώς και ενίσχυση του θεματολογίου αυτού καθεαυτού·
                        
                     
                           —
                        
                        
                           συμβολή στην υλοποίηση της Ατζέντας του 2030, ιδίως όσον αφορά τους στόχους 16 και 5, και στη σύγκλιση σε επίπεδο διεθνούς πολιτικής ατζέντας όσον αφορά την ισότητα των φύλων·
                        
                     
                           —
                        
                        
                           ενίσχυση της ενεργού συμμετοχής της κοινωνίας των πολιτών στην ενσωμάτωση της διάστασης του φύλου στον έλεγχο των φορητών όπλων σε συνεργασία με το Δίκτυο Διεθνούς Δράσης για τα Φορητά Όπλα (IANSA) και το Δίκτυο Γυναικών του IANSA·
                        
                     
                           —
                        
                        
                           διατήρηση μόνιμου αντικτύπου μέσω αποτελεσματικής ευαισθητοποίησης, δραστηριοποίησης, προβολής και συμπράξεων.
                        
                     
            
               3.   Οι άμεσοι δικαιούχοι της παρούσας απόφασης είναι εθνικοί, περιφερειακοί και παγκόσμιοι ενδιαφερόμενοι φορείς αρμόδιοι για τον έλεγχο των φορητών όπλων σε χώρες και περιοχές υψηλού ενδιαφέροντος κυρίως η Αφρική, η Καραϊβική και η Λατινική Αμερική και η Ασία και ο Ειρηνικός.
            
            
               4.   Το παράρτημα της παρούσας απόφασης περιλαμβάνει λεπτομερή περιγραφή του έργου.
            
         
         
            Άρθρο 2
            
               1.   Ο Ύπατος Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας («ΥΕ») θα είναι υπεύθυνος για την εφαρμογή της παρούσας απόφασης.
            
            
               2.   Η τεχνική υλοποίηση του έργου του άρθρου 1 εκτελείται από το Γραφείο Αφοπλισμού των Ηνωμένων Εθνών (UNODA).
            
            
               3.   Το UNODA εκτελεί τα καθήκοντά του υπό την ευθύνη του ΥΕ. Για τον εν λόγω σκοπό, ο Ύπατος Εκπρόσωπος συνομολογεί τις αναγκαίες ρυθμίσεις με τη SAS.
            
         
         
            Άρθρο 3
            
               1.   Το ποσό δημοσιονομικής αναφοράς για την εφαρμογή του χρηματοδοτούμενου από την Ένωση έργου που προβλέπεται στο άρθρο 1 ανέρχεται σε 4 375 507,85 EUR.
            
            
               2.   Η διαχείριση των δαπανών που χρηματοδοτούνται με το οριζόμενο στην παράγραφο 1 ποσό αναφοράς γίνεται σύμφωνα με τις διαδικασίες και τους κανόνες που ισχύουν για τον προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον σκοπό αυτό, η Επιτροπή συνάπτει την απαραίτητη συμφωνία με το UNODA. Η συμφωνία ορίζει ότι το UNODA πρέπει να εξασφαλίζει προβολή της συνεισφοράς της Ένωσης, αντίστοιχη με το ύψος της.
            
            
               4.   Η Επιτροπή θα επιδιώξει να συνάψει τη συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
            
         
         
            Άρθρο 4
            
               1.   Ο Ύπατος Εκπρόσωπος υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών τριμηνιαίων εκθέσεων που εκπονεί το UNODA. Οι εκθέσεις αυτές θα χρησιμεύσουν ως βάση για την αξιολόγηση του Συμβουλίου.
            
            
               2.   Η Επιτροπή υποβάλλει έκθεση επί των δημοσιονομικών πτυχών του έργου που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει 36 μήνες μετά την ημερομηνία σύναψης της προβλεπόμενης στο άρθρο 3 παράγραφος 3 συμφωνίας. Ωστόσο, λήγει έξι μήνες μετά την ημερομηνία έναρξης ισχύος της, αν δεν έχει συναφθεί συμφωνία εντός της εν λόγω προθεσμίας.
            
         
         
            Βρυξέλλες, 17 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               E. KÖSTINGER
            
         
         
            (1)  Απόφαση (ΚΕΠΠΑ) 2017/633 του Συμβουλίου, της 3ης Απριλίου 2017, προς υποστήριξη του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές (ΕΕ L 90 της 4.4.2017, σ. 12).
      
      
         
            ΠΑΡΑΡΤΗΜΑ
            1.   ΣΚΕΠΤΙΚΟ ΚΑΙ ΙΣΤΟΡΙΚΟ
            Η Ατζέντα του 2030 για τη βιώσιμη ανάπτυξη αναγνωρίζει τον εγγενή σύνδεσμο μεταξύ ειρηνικών κοινωνιών και βιώσιμης ανάπτυξης. Επιπλέον, το θεματολόγιο για τις γυναίκες, την ειρήνη και την ασφάλεια (ΓΕΑ), μέσω σειράς αποφάσεων του Συμβουλίου Ασφαλείας των ΗΕ, τοποθετεί στον πυρήνα του στην πρόληψη των συγκρούσεων, την ουσιαστική και ισότιμη συμμετοχή των γυναικών και τη διατήρηση της ειρήνης. Ένα μείζον εμπόδιο για την ειρήνη και τη βιώσιμη ανάπτυξη παγκοσμίως παραμένει το λαθρεμπόριο φορητών όπλων και η ευρέως διαδεδομένη κατάχρησή τους. Ο επαρκής έλεγχος των φορητών όπλων είναι απολύτως αναγκαίος για τη μείωση των συγκρούσεων, του εγκλήματος και της βίας. Αποτελεί προϋπόθεση για την αποφυγή την κοινωνικής αστάθειας και τη βιώσιμη ανάπτυξη.
            Το πρόγραμμα δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές («πρόγραμμα δράσης») παρέχει το συνολικό πλαίσιο για την αντιμετώπιση του προβλήματος των φορητών όπλων, δεσμεύοντας όλα τα κράτη να βελτιώσουν την εθνική τους νομοθεσία για τα φορητά όπλα, τους ελέγχους σε εισαγωγές/εξαγωγές, τη διαχείριση αποθεμάτων, την καταστροφή πλεονασματικών όπλων, τη σήμανση και την ανίχνευση, και να λαμβάνουν μέρος στη συνεργασία και τη συνδρομή. Παρά την πρόοδο που έχει σημειωθεί, πρέπει ακόμη να γίνουν πολλά ώστε να ενισχυθεί ο έλεγχος των φορητών όπλων με την εφαρμογή του προγράμματος δράσης και να εκπληρωθούν οι δεσμεύσεις που αναλήφθηκαν με την Ατζέντα του 2030.
            Τα μοναδικά, βαθιά κοινωνικά χαρακτηριστικά του προβλήματος των φορητών όπλων καθιστούν αναγκαία την πλήρη ενσωμάτωση των έμφυλων θεωρήσεων σε όλες τις διαστάσεις του ελέγχου των φορητών όπλων. Μέχρι στιγμής, οι έμφυλες θεωρήσεις δεν έχουν τύχει επαρκούς κατανόησης, αντιμετώπισης και ενσωμάτωσης στις πολιτικές για τον έλεγχο των φορητών όπλων. Και όταν οι διαστάσεις του φύλου δεν εντάσσονται ικανοποιητικά στη νομοθεσία και τη χάραξη πολιτικών για τον έλεγχο των φορητών όπλων, η επιτυχία και η αποτελεσματικότητα των παρεμβάσεων είναι περιορισμένες. Ωστόσο, οι συνδεόμενες με το φύλο προσεγγίσεις στα αναγκαία μέτρα ελέγχου των φορητών όπλων είναι ακόμη στα σπάργανα. Κατά τα τελευταία έτη, το θεματολόγιο των φορητών όπλων έχει συγκλίνει με την ευρύτερη διεθνή πολιτική για την ισότητα των φύλων και τη χειραφέτηση των γυναικών, κάτι που η παρούσα απόφαση θα προαγάγει ακόμη περισσότερο.
            Η Ατζέντα του 2030 έχει συνδέσει τον έλεγχο των φορητών όπλων με το θεματολόγιο της ειρήνης, της ασφάλειας και της ανάπτυξης, αφενός παρέχοντας ένα αλληλοσυνδεόμενο πλαίσιο στόχων, οι οποίοι υπερβαίνουν τη διάσταση της ασφάλειας, και αφετέρου καθιστώντας προφανές ότι το πρόβλημα των φορητών όπλων έχει επιπτώσεις στην υλοποίηση πολλών από τους Στόχους Βιώσιμης Ανάπτυξης, συμπεριλαμβανομένου του στόχου 5 για την ισότητα των φύλων και τη χειραφέτηση των γυναικών. Εξάλλου, η ισότητα των φύλων καλύπτεται μεν από τον στόχο 5, αλλά ταυτόχρονα αποτελεί οριζόντιο ζήτημα που διατρέχει ολόκληρη την Ατζέντα του 2030. Η παρούσα απόφαση συμβάλλει στην ενσωμάτωση της διάστασης του φύλου σε όλες τις διαδικασίες λήψης αποφάσεων για τον έλεγχο των όπλων και παράλληλα στην ισότιμη και ουσιαστική συμμετοχή των γυναικών στις εν λόγω διαδικασίες. Αναγνωρίζει επίσης τις διαφορές όσον αφορά τον αντίκτυπο της χρήσης και της κατάχρησης φορητών όπλων στους άνδρες, τις γυναίκες, τα αγόρια και τα κορίτσια και υποστηρίζει δράσεις σχεδιασμένες να διασφαλίσουν πιο συμπεριληπτικά, αποδοτικά και βιώσιμα αποτελέσματα από τις πολιτικές στον τομέα του ελέγχου των φορητών όπλων.
            Η σύμβαση για την εξάλειψη όλων των μορφών διακρίσεων κατά των γυναικών και η Διακήρυξη του Πεκίνου αποτελούν μια ισχυρή κανονιστική βάση για τη διασύνδεση μεταξύ θεματολογίου ΓΕΑ και θεματολογίου φορητών όπλων. Η έγκριση της Συνθήκης Εμπορίας Όπλων και η πρόσφατη πρωτοβουλία ΕΕ-ΟΗΕ «Spotlight» ανέδειξαν ακόμη περισσότερο την ανάγκη εστίασης σε αυτό το ζήτημα. Οι προτεινόμενες δράσεις προάγουν την ενσωμάτωση της διάστασης του φύλου στον έλεγχο των φορητών όπλων, ωστόσο, τα αποτελέσματά τους θα συμβάλουν άμεσα στην εξάλειψη όλων των μορφών βίας και διακρίσεων εις βάρος των γυναικών και των κοριτσιών. Η ασφαλής διάθεση των όπλων και η μείωση της κυκλοφορίας τους καθιστά μη διαθέσιμη μία από τις συνηθέστερες επιλογές όπλου για την άσκηση ενδοοικογενειακής και έμφυλης βίας και για γυναικοκτονίες. Η χειραφέτηση των γυναικών και η εξάλειψη των έμφυλων στερεότυπων γύρω από τα όπλα θα επιτρέψει την αντιμετώπιση των βαθύτερων αιτίων της έμφυλης βίας, δηλαδή τα πατριαρχικά συστήματα, την άνιση αντιμετώπιση των φύλων και τις βίαιες πτυχές του παραδοσιακώς εννοούμενου ανδρισμού.
            Η αυξανόμενη σύγκλιση των θεματολογίων ΓΕΑ και ελέγχου των φορητών όπλων κατέστη εμφανής στην απόφαση (ΣΑΗΕ) 2242 (2015) του Συμβουλίου Ασφαλείας ΗΕ. Οι δράσεις που υποστηρίζονται από την παρούσα απόφαση θα υλοποιήσουν την έκκληση του Συμβουλίου Ασφαλείας ΗΕ για συμμετοχή στον σχεδιασμό και την εφαρμογή των προσπαθειών για την πρόληψη, την καταπολέμηση και την εξάλειψη της παράνομης μεταφοράς και της αποσταθεροποιητικής συσσώρευσης και κατάχρησης φορητών όπλων και ελαφρού οπλισμού και για προώθηση του ρόλου των γυναικών ως ενεργών παραγόντων στην καταπολέμηση της παράνομης μεταφοράς φορητών όπλων και ελαφρού οπλισμού. Η παρούσα απόφαση επιδιώκει να ενεργοποιήσει αυτούς τους δεσμούς μέσω της υποστήριξης συγκεκριμένων δράσεων.
            2.   ΣΤΟΧΟΙ
            Γενικός σκοπός της παρούσας απόφασης είναι να συμβάλει στη διεθνή ειρήνη, ασφάλεια, ισότητα των φύλων και στη βιώσιμη ανάπτυξη ενισχύοντας την αποτελεσματικότητα των μέτρων ελέγχου των φορητών όπλων μέσω της προώθησης προσεγγίσεων βασισμένων σε συστηματική έμφυλη ανάλυση και της ενσωμάτωσης των έμφυλων θεωρήσεων. Τα αποτελέσματα των δράσεων που υποστηρίζονται από την παρούσα απόφαση θα συμβάλουν στην ευρύτερη διεθνή πολιτική ατζέντα για την ισότητα των φύλων και τη χειραφέτηση των γυναικών.
            Η παρούσα απόφαση θα στηρίξει την πλήρη και αποτελεσματική εφαρμογή του προγράμματος δράσης και την εφαρμογή των συναφών με το φύλο αποτελεσμάτων της τρίτης διάσκεψης Επισκόπησης των Ηνωμένων Εθνών του 2018 για την επισκόπηση της προόδου στην εφαρμογή του προγράμματος δράσης (RevCon3).
            Η παρούσα απόφαση θα συμβάλει επίσης στην εφαρμογή του θεματολογίου του γενικού γραμματέα των Ηνωμένων Εθνών για τον αφοπλισμό (1), που ζητεί να καταβληθούν περισσότερες προσπάθειες προς επίτευξη της ίσης, πλήρους και ουσιαστικής συμμετοχής των γυναικών σε όλες τις διαδικασίες λήψης αποφάσεων που σχετίζονται με τον αφοπλισμό· αναγνωρίζει ότι είναι αναγκαίο να αποδομηθεί η σχέση μεταξύ της οπλοκατοχής και της οπλοχρησίας και συγκεκριμένων εκφάνσεων του ανδρισμού που συνδέονται με τον έλεγχο, την ισχύ, την κυριαρχία και τη δύναμη και αποτελούν το υπόβαθρο τόσο της δομικής όσο και της σωματικής βίας κατά των γυναικών· Και, τέλος, ζητεί ο έλεγχος των όπλων να λαμβάνει υπόψη τη διάσταση του φύλου, προκειμένου να μειωθεί η βία κατά των γυναικών τόσο στην ιδιωτική όσο και στη δημόσια σφαίρα. Η παρούσα απόφαση θα συμβάλει επίσης στην υλοποίηση του στόχου της Ατζέντας για ενισχυμένες συμπράξεις με την κοινωνία των πολιτών και τη νεολαία, προκειμένου να προωθηθεί το θεματολόγιο για τον αφοπλισμό και τον έλεγχο των όπλων.
            Για να γίνουν πράξη τα ανωτέρω, η παρούσα απόφαση θα υποστηρίξει δράσεις με σκοπό:
            
                        —
                     
                     
                        την πρακτική εφαρμογή των ενοτήτων του προγράμματος MOSAIC (2) του ΟΗΕ με θέμα «Γυναίκες, άνδρες και έμφυλος χαρακτήρα των φορητών όπλων και του ελαφρού οπλισμού» και «Παιδιά, έφηβοι, νέοι και η σχέση τους με τα φορητά όπλα και τον ελαφρό οπλισμό»·
                     
                  
                        —
                     
                     
                        την εκπόνηση ενός εκπαιδευτικού εγχειριδίου που χρησιμεύει ως έγγραφο καθοδήγησης, εξασφαλίζοντας ότι όλες οι δράσεις εκτελούνται σε συμμόρφωση με τα πρόσφατα πρότυπα των Ηνωμένων Εθνών·
                     
                  
                        —
                     
                     
                        εκπαίδευση προσωπικού και εκπαιδευτών από τα περιφερειακά και τα υποπεριφεριακά κέντρα των ΗΕ και γραμματειακού προσωπικού (υπό)περιφερειακών οργανώσεων σχετικά με την ενσωμάτωση των έμφυλων θεωρήσεων στις πολιτικές και τα πλαίσια που αφορούν τα φορητά όπλα, προκειμένου να εξασφαλιστεί μια συστηματική προσέγγιση επί του θέματος·
                     
                  
                        —
                     
                     
                        την επιμόρφωση των εθνικών υπαλλήλων σε 18 χώρες σχετικά με την ενσωμάτωση της διάστασης του φύλου και τον έλεγχο των φορητών όπλων·
                     
                  
                        —
                     
                     
                        την προώθηση των έμφυλων θεωρήσεων, της ενσωμάτωσης της διάστασης του φύλου και της χειραφέτησης των γυναικών σε περιφερειακές πρωτοβουλίες·
                     
                  
                        —
                     
                     
                        ενίσχυση της συνιστώσας του ελέγχου των φορητών όπλων στο θεματολόγιο ΓΕΑ καθώς και ενίσχυση του θεματολογίου αυτού καθεαυτού·
                     
                  
                        —
                     
                     
                        τη συμβολή στην υλοποίηση της Ατζέντας του 2030, ιδίως όσον αφορά τους στόχους 16 και 5, και στη σύγκλιση σε επίπεδο διεθνούς πολιτικής ατζέντας όσον αφορά την ισότητα των φύλων·
                     
                  
                        —
                     
                     
                        την ενίσχυση της ενεργού συμμετοχής της κοινωνίας των πολιτών στην ενσωμάτωση της διάστασης του φύλου στον έλεγχο των φορητών όπλων σε συνεργασία με το Δίκτυο Διεθνούς Δράσης για τα Φορητά Όπλα (IANSA) και το Δίκτυο Γυναικών του IANSA·
                     
                  
                        —
                     
                     
                        τη διατήρηση μόνιμου αντικτύπου μέσω αποτελεσματικής ευαισθητοποίησης, δραστηριοποίησης, προβολής και συμπράξεων.
                     
                  3.   ΠΕΡΙΓΡΑΦΗ ΤΩΝ ΔΡΑΣΕΩΝ
            3.1.   Να εκπονηθεί ένα εγχειρίδιο κατάρτισης σχετικά με την ενσωμάτωση της διάστασης του φύλου στον έλεγχο των φορητών όπλων
            3.1.1.   Στόχος
            Στο πλαίσιο της παρούσας απόφασης, να συνταχθεί εγχειρίδιο κατάρτισης για την πρακτική εφαρμοσιμότητα των ενοτήτων του προγράμματος MOSAIC του ΟΗΕ με θέμα «Γυναίκες, άνδρες και έμφυλος χαρακτήρα των φορητών όπλων και του ελαφρού οπλισμού» και «Παιδιά, έφηβοι, νέοι και η σχέση τους με τα φορητά όπλα και τον ελαφρό οπλισμό». Το εγχειρίδιο θα χρησιμεύει ως έγγραφο καθοδήγησης για όλους τους ενδιαφερόμενους φορείς που δραστηριοποιούνται στην υλοποίηση των δράσεων που απορρέουν από την παρούσα απόφαση, ιδίως για την υλοποίηση προγραμμάτων κατάρτισης εντός χώρας από τα περιφερειακά κέντρα του UNODA. Το εγχειρίδιο κατάρτισης θα πρέπει να βασιστεί σε υφιστάμενα εργαλεία, πληροφορίες και εμπειρογνωμοσύνη, εφόσον υπάρχουν, και θα διατεθεί στο ευρύ κοινό, αφού ελεγχθεί, ώστε να εξυπηρετηθούν οι ανάγκες ευρύτερων κοινοτήτων πρακτικής.
            3.1.2.   Δράσεις
            
                        α.
                     
                     
                        Θα μεταφραστούν οι δύο ενότητες MOSAIC από τα αγγλικά στα αραβικά, στα γαλλικά, τα πορτογαλικά και τα ισπανικά·
                     
                  
                        β.
                     
                     
                        Σε συνεργασία με τους κύριους ενδιαφερομένους και με βάση τις ενότητες του MOSAIC καθώς και υφιστάμενα εκπαιδευτικά προγράμματα και πόρους, θα αναπτυχθεί ένα εγχειρίδιο κατάρτισης σχετικά με την ενσωμάτωση του φύλου στον έλεγχο των φορητών όπλων το οποίο θα χρησιμεύει ως έγγραφο πρακτικής καθοδήγησης για όλους τους ενδιαφερόμενους φορείς που δραστηριοποιούνται στην υλοποίηση των δράσεων που απορρέουν από την παρούσα απόφαση·
                     
                  
                        γ.
                     
                     
                        Θα μεταφραστεί το εγχειρίδιο κατάρτισης από τα αγγλικά στα γαλλικά, τα πορτογαλικά και τα ισπανικά (γλώσσες εργασίας των περιφερειακών κέντρων του UNODA)·
                     
                  
                        δ.
                     
                     
                        Θα διατεθεί το εγχειρίδιο κατάρτισης και τυχόν πρόσθετο υλικό σε ευρύτερες κοινότητες πρακτικής, τόσο στο επιγραμμικά όσο και σε έντυπη μορφή.
                     
                  3.1.3.   Αρμοδιότητες του φορέα εφαρμογής
            Το UNODA θα προσλάβει σύμβουλο για να αναπτύξει ένα εγχειρίδιο κατάρτισης, σε στενή συνεργασία με τους σχετικούς φορείς του ΟΗΕ, και ιδίως με την Περιφερειακή Υπηρεσία Διεκπεραίωσης της Νοτιοανατολικής Ευρώπης για τη μείωση των φορητών όπλων (SEESAC) του UNDP. Το δίκτυο IANSA θα κληθεί να συνεισφέρει την εμπειρογνωμοσύνη του στο εγχειρίδιο.
            3.1.4.   Χρονοδιάγραμμα
            Η μετάφραση των ενοτήτων και η εκπόνηση του εγχειριδίου κατάρτισης θα υλοποιηθούν το 2019 και, στη συνέχεια, θα ακολουθήσει η μετάφραση και η δημοσίευση του εγχειριδίου κατάρτισης και του υπόλοιπου υλικού.
            3.1.5.   Αναμενόμενα αποτελέσματα
            Οι δύο σχετικές ενότητες MOSAIC θα διατεθούν στην αραβική, γαλλική, πορτογαλική και ισπανική γλώσσα στην ιστοσελίδα UNODA (3) (επί του παρόντος διατίθενται μόνο στα αγγλικά) και επίσης θα εκπονηθεί και δημοσιοποιηθεί εγχειρίδιο για την πρακτική τους εφαρμοσιμότητα στα γαλλικά, τα πορτογαλικά και τα ισπανικά. Το εγχειρίδιο θα ελεγχθεί από τους εταίρους του έργου και έχει παράσχει καθοδήγηση για την εφαρμογή των ενεργειών που υλοποιούνται στο πλαίσιο της παρούσας απόφασης. Θα χρησιμοποιείται από ευρύτερες κοινότητες πρακτικής και θα διατηρήσει τη συνάφειά του ακόμη και μετά τη λήξη του χρονικού ορίζοντα της παρούσας απόφασης.
            3.2.   Εκπαίδευση του προσωπικού του ΟΗΕ και των εκπαιδευτών που εργάζονται στον τομέα του ελέγχου των φορητών όπλων
            3.2.1.   Στόχοι
            Θα αναπτυχθεί επιγραμμική κατάρτιση για την παροχή κατάρτισης σχετικά με την ενσωμάτωση της διάστασης του φύλου στον έλεγχο των φορητών όπλων με αποδέκτες το προσωπικό που απασχολείται στις σχετικές υπηρεσίες των ΗΕ καθώς και σε ευρύτερες κοινότητες πρακτικής ώστε να διασφαλιστεί ότι το σύστημα των ΗΕ αλλά και δομές εκτός αυτού παρέχουν συμβουλές και συνδρομή για τον έλεγχο των φορητών όπλων που ενσωματώνουν συστηματικά τις έμφυλες θεωρήσεις. Το προσωπικό στα περιφερειακά κέντρα που συμμετέχει άμεσα στην υλοποίηση των δράσεων βάσει της παρούσας απόφασης, θα πρέπει να πλαισιωθεί από εμπειρογνώμονα σε θέματα φύλου και φορητών όπλων προερχόμενο από την SEESAC/UNDP για την υλοποίηση δράσεων σε συμμόρφωση με την καθοδήγηση που παρέχει το εγχειρίδιο κατάρτισης λαμβανομένων ταυτόχρονα υπόψη των εκάστοτε περιφερειακών ιδιαιτεροτήτων.
            3.2.2.   Δράσεις
            
                        α)
                     
                     
                        Από κοινού με το κέντρο κατάρτισης γυναικών του ΟΗΕ θα αναπτυχθεί επιγραμμική κατάρτιση για την ενσωμάτωση της διάστασης του φύλου στον έλεγχο των φορητών όπλων απευθυνόμενη στο προσωπικό του ΟΗΕ και στις ευρύτερες κοινότητες πρακτικής. Η κατάρτιση θα απηχεί το περιεχόμενο των σχετικών ενοτήτων του MOSAIC και τα συγκλίνοντα θεματολόγια και θα είναι διαθέσιμη στην αραβική, αγγλική, γαλλική, πορτογαλική και ισπανική γλώσσα·
                     
                  
                        β)
                     
                     
                        Σε συνεργασία με την SEESAC/UNDP, θα καταρτιστεί ένα πρόγραμμα καθοδήγησης για το προσωπικό στα περιφερειακά κέντρα των ΗΕ με σκοπό την αύξηση της ευαισθητοποίησης και την ενίσχυση των ικανοτήτων τους όσον αφορά την ενσωμάτωση της διάστασης του φύλου στον έλεγχο των φορητών όπλων μέσω ειδικά προσαρμοσμένων παρεμβάσεων στις περιοχές τους, ιδίως στις δικαιούχους χώρες των προγραμμάτων κατάρτισης εντός χώρας [3.3.2]. Το πρόγραμμα καθοδήγησης θα επεξεργαστεί το εγχειρίδιο κατάρτισης που θα εκπονηθεί δυνάμει της παρούσας απόφασης [3.1.2.β] και θα βασιστεί στο έργο και την εμπειρία της SEESAC/UNDP που χρηματοδοτήθηκαν βάσει της απόφασης (ΚΕΠΠΑ) 2016/2356 του Συμβουλίου (4)·
                     
                  
                        γ)
                     
                     
                        Θα διοργανωθεί εργαστήριο για την ομάδα έργου μετά την πιλοτική φάση των προγραμμάτων κατάρτισης εντός χώρας [3.3.2.α]. Το εν λόγω εργαστήριο θα μεγιστοποιήσει τον συντονισμό και τη συνεργασία της ομάδας του έργου· θα ελέγξει το εγχειρίδιο κατάρτισης πριν από τη μετάφραση και τη δημοσίευσή του· θα επιτρέψει την ανταλλαγή απόψεων σχετικά με την εφαρμογή της παρούσας απόφασης, ιδίως όσον αφορά την πιλοτική φάση των προγραμμάτων κατάρτισης εντός χώρας· και θα επικυρώσει το απαιτούμενο εκπαιδευτικό υλικό.
                     
                  3.2.3.   Χρονοδιάγραμμα
            Η επιγραμμική κατάρτιση θα αναπτυχθεί το 2019 και θα καταστεί διαθέσιμη στις αρχές του 2020. Το πρόγραμμα καθοδήγησης θα ξεκινήσει στις αρχές του 2020, αφού ολοκληρωθούν οι προσλήψεις για το προσωπικό στα περιφερειακά κέντρα και έχει εκπονηθεί το εγχειρίδιο κατάρτισης. Το εργαστήριο για την ομάδα έργου θα πραγματοποιηθεί το 2020, μετά την πιλοτική φάση των εθνικών προγραμμάτων κατάρτισης.
            3.2.4.   Αναμενόμενα αποτελέσματα
            Θα διατεθεί επιγραμμική κατάρτιση για την ενσωμάτωση της διάστασης του φύλου στον έλεγχο των φορητών όπλων στην αραβική, αγγλική, γαλλική, πορτογαλική και ισπανική γλώσσα, καθιστώντας έτσι ευρύτερα κατανοητή την ανάγκη να συμπεριλαμβάνονται οι έμφυλες θεωρήσεις στα μέτρα ελέγχου των φορητών όπλων. Η κατάρτιση θα προωθηθεί εντός του συστήματος των ΗΕ και σε ευρύτερες κοινότητες πρακτικής και θα καταστεί υποχρεωτική για το προσωπικό που ασχολείται με την εφαρμογή της παρούσας απόφασης. Επιπλέον, το προσωπικό των περιφερειακών κέντρων του UNODA θα λάβει κατάρτιση με αντικείμενο το εγχειρίδιο κατάρτισης και έχει αναπτύξει στρατηγικές, στο πλαίσιο προγράμματος καθοδήγησης, για την περιφερειακή εφαρμογή του. Θα πραγματοποιηθεί εργαστήριο για την ομάδα έργου, το οποίο θα ενισχύσει ο συντονισμός και η συνεργασία για την υλοποίηση των δράσεων βάσει της παρούσας απόφασης και θα παραχθεί, ελεγχθεί και διατεθεί στο κοινό το εκπαιδευτικό υλικό.
            3.3.   Προγράμματα κατάρτισης εντός χώρας σχετικά με την ενσωμάτωση της διάστασης του φύλου στον έλεγχο των φορητών όπλων
            3.3.1.   Στόχοι
            Θα θεσπιστούν και θα υλοποιηθούν δεκαοκτώ προσαρμοσμένα προγράμματα κατάρτισης εντός χώρας σχετικά με την ενσωμάτωση της διάστασης του φύλου στον έλεγχο των φορητών όπλων μέσω των περιφερειακών κέντρων του UNODA. Ο κύριος στόχος των προγραμμάτων είναι η παροχή κατάρτισης στους εθνικούς φορείς συντονισμού αρμόδιους για τα φορητά όπλα σχετικά με τη συμπερίληψη των έμφυλων θεωρήσεων στα εθνικά σχέδια δράσης για τα φορητά όπλα και σε άλλα συναφή πλαίσια χάραξης πολιτικής και νομοθετικά πλαίσια, μεταξύ άλλων όσον αφορά τη συλλογή και ανάλυση δεδομένων ανά φύλο και ηλικία. Στο εν λόγω πλαίσιο, εφόσον μια συμμετέχουσα χώρα έχει υφιστάμενο εθνικό σχέδιο δράσης για το θεματολόγιο ΓΕΑ, θα ενθαρρυνθεί η ευθυγράμμιση των δύο εγγράφων.
            Τυχόν επιπρόσθετες δραστηριότητες θα προσαρμόζονται σε κάθε κράτος και στις αντίστοιχες ανάγκες συνδρομής και μπορεί να περιλαμβάνουν: πρακτικούς μηχανισμούς που να εξασφαλίζουν την ουσιαστική συμμετοχή των γυναικών· έμφυλη ανάλυση ως βάση για την ανάληψη δράσης σε εθνικό επίπεδο· ειδικό εργαστήριο σχετικά με τη συμπερίληψη των έμφυλων θεωρήσεων στα ΕΣΔ για τα φορητά όπλα, αξιοποιώντας την ενότητα του MOSAIC σχετικά με τη θέσπιση ΕΔΣ· σχεδιασμό εθνικών εργαλείων παρακολούθησης και αξιολόγησης για την εξέταση των προσπαθειών που έχουν καταβληθεί. Οι προτεινόμενες δραστηριότητες μπορούν επίσης να περιλαμβάνουν τον νομικό έλεγχο του εθνικού πλαισίου πολιτικής ώστε να ελεγχθούν σε αντιπαραβολή οι διατάξεις για τα φορητά όπλα — συμπεριλαμβανομένης της έκδοσης αδειών — με τις διατάξεις που αφορούν την καταπολέμηση της ενδοοικογενειακής βίας και την εκπαίδευση των λειτουργών επιβολής του νόμου και λειτουργών της δικαιοσύνης σχετικά με τους ρόλους και τις ευθύνες τους βάσει της οικείας εθνικής νομοθεσίας σχετικά με την παρουσία και τη χρήση φορητών όπλων σε περιπτώσεις βίας μεταξύ συντρόφων/ενδοοικογενειακής βίας, σεξουαλικής βίας, στο πλαίσιο γυναικοκτονιών συνδεόμενων με φορητά όπλα, καθώς και όσον αφορά την ενσωμάτωση των έμφυλων θεωρήσεων στο πλαίσιο ποινικών ερευνών και δικαστικών διαδικασιών.
            3.3.2.   Δράσεις
            
                        α)
                     
                     
                        Πιλοτική φάση: Θέσπιση και υλοποίηση πιλοτικών προγραμμάτων κατάρτισης εντός χώρας, σε έξι επιλεγμένες χώρες σε συντονισμό με τους ιδρυθέντες εθνικούς φορείς συντονισμού τους.
                     
                  
                        β)
                     
                     
                        Φάση γενικής εφαρμογής: Επέκταση – βάσει της πιλοτικής εφαρμογής – των προγραμμάτων κατάρτισης εντός χώρας με αντικείμενο την ενσωμάτωση της διάστασης του φύλου στον έλεγχο των φορητών όπλων σε δώδεκα επιπλέον χώρες, σε συντονισμό με τους ιδρυθέντες εθνικούς φορείς συντονισμού τους.
                     
                  3.3.3.   Επιλογή των δικαιούχων χωρών
            Οι δικαιούχοι χώρες θα επιλεγούν από την Ευρωπαϊκή Υπηρεσία Εξωτερικής Δράσης, μετά από σύσταση του UNODA, σε διαβούλευση με τα περιφερειακά του κέντρα και το δίκτυο IANSA. Κατ' αρχήν, θα δοθεί ύψιστη προτεραιότητα στις λιγότερο ανεπτυγμένες χώρες και σε άλλες αναπτυσσόμενες χώρες που πλήττονται σοβαρά από το πρόβλημα των φορητών όπλων. Τα κράτη πρέπει να διαθέτουν εθνικό φορέα συντονισμού για τα φορητά όπλα και/ή καθορισμένο εθνικό σημείο επαφής για το πρόγραμμα δράσης του ΟΗΕ. Τα κράτη πρέπει να έχουν εκδηλώσει ενδιαφέρον για τις προτεινόμενες δραστηριότητες στο πλαίσιο της δράσης. Θα πρέπει να δοθεί προτεραιότητα σε κράτη που έχουν καταδείξει την πάγια αφοσίωσή τους στην υλοποίηση του προγράμματος δράσης.
            Επιπλέον, θα επιδιωχθεί περιφερειακή ισορροπία κατά την επιλογή των χωρών:
            
                        —
                     
                     
                        Πιλοτική φάση: Δύο κράτη ανά περιφέρεια – Αφρική, Ασία/Ειρηνικός και Λατινική Αμερική/Καραϊβική·
                     
                  
                        —
                     
                     
                        Φάση γενικής εφαρμογής: Τέσσερα κράτη ανά περιφέρεια – Αφρική, Ασία/Ειρηνικός και Λατινική Αμερική/Καραϊβική.
                     
                  3.3.4.   Αρμοδιότητες του φορέα εφαρμογής
            Τα περιφερειακά κέντρα των ΗΕ για την ειρήνη και τον αφοπλισμό θα υλοποιήσουν τα προγράμματα κατάρτισης εντός χώρας, σε στενή συνεργασία με το UNODA και υπηρεσίες των ΗΕ στο πεδίο. Όποτε είναι εφικτό, οι εθνικοί φορείς αρμόδιοι για την ισότητα των φύλων και οι οργανώσεις της κοινωνίας των πολιτών θα συμπεριλαμβάνονται στις δραστηριότητες. Η SEESAC/UNDP θα παρέχει συμβουλευτική στήριξη με βάση την εμπειρία της στην ανάπτυξη και την παροχή κατάρτισης σχετικά με το φύλο και τον έλεγχο των φορητών όπλων. Το δίκτυο IANSA θα συμπληρώσει τις δραστηριότητες εντός χώρας ενισχύοντας τη συμμετοχή της κοινωνίας των πολιτών στην ενσωμάτωση της διάστασης του φύλου στον έλεγχο των φορητών όπλων μέσω του δικτύου του σε τοπικό επίπεδο και επίπεδο κοινότητας [3.6.3].
            3.3.5.   Χρονοδιάγραμμα
            Τα προγράμματα κατάρτισης εντός χώρας θα ξεκινήσουν το 2020 και η υλοποίησή τους θα διαρκέσει μέχρι τα μέσα του 2022.
            3.3.6.   Αναμενόμενα αποτελέσματα
            Τα προγράμματα κατάρτισης εντός χώρας σχετικά με την ενσωμάτωση της διάστασης του φύλου θα οδηγήσει σε κοινή εθνική κατανόηση του σημαντικού ρόλου που διαδραματίζει το φύλο για τον αποτελεσματικό έλεγχο των φορητών όπλων και σε επίγνωση των διαφορών όσον αφορά τις επιπτώσεις της ένοπλης βίας στις γυναίκες και τους άνδρες, στα κορίτσια και τα αγόρια. Αυτή η νεοαποκτηθείσα κατανόηση σχετικά με τη βαρύτητα του ζητήματος όσον αφορά την αύξηση της αποτελεσματικότητας και της συνολικής ποιότητας του ελέγχου των φορητών όπλων θα οδηγήσει σε συναίνεση μεταξύ των εθνικών λειτουργών που συμμετέχουν στις σχετικές πολιτικές και την εφαρμογή τους. Η συναίνεση θα μεταφραστεί σε εθνική δέσμευση για την επιδίωξη προσεγγίσεων ευαίσθητων ως προς το φύλο στις πολιτικές και τη νομοθεσία στον τομέα του ελέγχου των φορητών όπλων. Επιπλέον, θα ευαισθητοποιηθούν οι τοπικές κοινότητες στις συγκεκριμένες χώρες. Ως μέρος των αποτελεσμάτων των προγραμμάτων, τα κράτη θα αναπτύξουν στόχους/δείκτες προόδου σχετικά με τους οποίους θα δεσμευτούν να υποβάλουν εκθέσεις στο πλαίσιο των εθνικών τους εκθέσεων βάσει του προγράμματος δράσης.
            3.4.   Περιφερειακές προσεγγίσεις όσον αφορά την ενσωμάτωση της διάστασης του φύλου στον έλεγχο των φορητών όπλων
            3.4.1.   Στόχοι
            Το λαθρεμπόριο και η κατάχρηση των φορητών όπλων δημιουργούν διαφορετικά προβλήματα σε διαφορετικές περιφέρειες και τα κράτη διαθέτουν διαφορετικά επίπεδα οικονομικών και υλικών πόρων για την αντιμετώπιση των εν λόγω προβλημάτων. Στόχος των περιφερειακών προσεγγίσεων είναι η δημιουργία και/ή ενίσχυση της εμπειρογνωσίας σχετικά με τη διάσταση του φύλου στον έλεγχο των φορητών όπλων μεταξύ των κρατικών λειτουργών, των εκπροσώπων της κοινωνίας των πολιτών και των βουλευτών σε υποπεριφερειακό και περιφερειακό επίπεδο, με βάση το MOSAIC. Θα αναδειχθεί η αναγκαιότητα της συμπερίληψης των έμφυλων θεωρήσεων στις περιφερειακές και υποπεριφερειακές πρωτοβουλίες για τον έλεγχο των φορητών όπλων. Οι περιφερειακές ανταλλαγές ορθών πρακτικών/MOSAIC θα ενισχύσουν την εθνική εμπειρογνωμοσύνη και περαιτέρω δεσμεύσεις από όλα τα κράτη μιας περιφέρειας ώστε να αντιμετωπιστεί το ζήτημα του ελέγχου των φορητών όπλων μέσα από το πρίσμα του φύλου.
            3.4.2.   Δράσεις
            
                        α)
                     
                     
                        Μονοήμερη κατάρτιση στο περιθώριο της έβδομης διετούς συνόδου των κρατών για το πρόγραμμα δράσης (BMS7) το 2020 απευθυνόμενη στο προσωπικό των γραμματειών των περιφερειακών και υποπεριφερειακών οργανώσεων, με στόχο να προωθηθούν οι έμφυλες πτυχές στις περιφερειακές πρωτοβουλίες και να καταστεί δυνατή η συμμετοχή 15 εκπροσώπων των οργανώσεων αυτών στην BMS7, οι οποίοι διαφορετικά δεν θα ήταν σε θέση να συμμετάσχουν σε σύνοδο του προγράμματος δράσης λόγω έλλειψης πόρων.
                     
                  
                        β)
                     
                     
                        Τετραήμερο υποπεριφερειακό εργαστήριο βασισμένο στο πρόγραμμα MOSAIC στις Νήσους Φίτζι για τις χώρες του Ειρηνικού με στόχο να ενισχυθεί ο ρόλος των γυναικών στον τομέα του ελέγχου των όπλων μέσω της καλύτερης κατανόησης των έμφυλων επιπτώσεων της ένοπλης βίας και των διεθνών μέσων ελέγχου των όπλων, καθώς και με την ανάπτυξη των ικανοτήτων της κοινωνίας των πολιτών, των βουλευτών και των κρατικών λειτουργών να χειρίζονται αποτελεσματικά τα εν λόγω θέματα. (Αποτελεί συνέχεια των δύο υποπεριφερειακών εργαστηρίων που πραγματοποιήθηκαν στη Νοτιοανατολική Ασία και τη Νότια Ασία το 2018, με χρηματοδότηση του UNSCAR).
                     
                  
                        γ)
                     
                     
                        Τριήμερο περιφερειακό εργαστήριο βασισμένο στο πρόγραμμα MOSAIC στο Κατμαντού, με στόχο να ενισχυθεί ο ρόλος των γυναικών στον τομέα του ελέγχου των όπλων. Το σεμινάριο θα φέρει σε επαφή εκπροσώπους της κοινωνίας των πολιτών, βουλευτές και κρατικούς λειτουργούς από την Ασία και τον Ειρηνικό, συμπεριλαμβανομένων όσων έλαβαν μέρος στο υποπεριφερειακό εργαστήριο στις Νήσους Φίτζι [3.4.2.β]. Οι συμμετέχοντες θα συζητήσουν δράσεις σχετικά με το πώς μπορεί να προωθηθεί το θέμα της ενσωμάτωσης της διάστασης του φύλου και του ελέγχου των φορητών όπλων στα οικεία εθνικά πλαίσια. Μια περίληψη των συζητήσεων, μαζί με πρόσθετο υλικό, θα δημοσιευτεί σε ηλεκτρονική και σε έντυπη μορφή και θα διανεμηθεί στους συμμετέχοντες και τα σχετικά ενδιαφερόμενα μέρη.
                     
                  
                        δ)
                     
                     
                        Διήμερο περιφερειακό εργαστήριο βασισμένο στο πρόγραμμα MOSAIC στο Περού για την παρουσίαση και τη διάδοση ορθών πρακτικών όσον αφορά ευαίσθητες ως προς το φύλο νομικές προσεγγίσεις και πολιτικές για τον έλεγχο των φορητών όπλων, όπως έχουν αναπτυχθεί από το περιφερειακό κέντρο των Ηνωμένων Εθνών για την ειρήνη, τον αφοπλισμό και την ανάπτυξη στη Λατινική Αμερική και την Καραϊβική (UNLIREC) από το 2017 και μετά, απευθυνόμενο σε υπευθύνους λήψης αποφάσεων σε ανώτερο επίπεδο προερχόμενους από οντότητες σχετικές με τον έλεγχο των φορητών όπλων και εθνικούς οργανισμούς που είναι αρμόδιοι για την πρόληψη, την εξάλειψη και την τιμωρία της βίας κατά των γυναικών. Το εργαστήριο θα προωθήσει την ανάγκη να ενισχυθεί η νομοθεσία για τα φορητά όπλα στη Λατινική Αμερική και την Καραϊβική διά της ενσωμάτωσης περιορισμών όσον αφορά την απόκτηση όπλων και πυρομαχικών από άτομα που έχουν καταδικαστεί για ενδοοικογενειακή και/ή διαπροσωπική βία.
                     
                  3.4.3.   Χρονοδιάγραμμα
            Η κατάρτιση στο περιθώριο της BMS7 θα πραγματοποιηθεί στα μέσα του 2020, ενώ τα περιφερειακά και υποπεριφερειακά εργαστήρια θα διοργανωθούν από τα τέλη του 2019 έως το τέλος 2021.
            3.4.4.   Εταίροι υλοποίησης
            Το UNODA θα διοργανώσει και θα συγκαλέσει τη μονοήμερη κατάρτιση στο περιθώριο της BMS7 για το προσωπικό των περιφερειακών και υποπεριφερειακών οργανισμών, αναλαμβάνοντας επίσης τη χορηγία για τη συμμετοχή ορισμένων από τους εν λόγω εκπροσώπους στις εργασίες της BMS7. Το περιφερειακό κέντρο των Ηνωμένων Εθνών για την ειρήνη και τον αφοπλισμό στην Ασία και τον Ειρηνικό (UNRCPD), σε στενή συνεργασία με το IANSA, θα διοργανώσει και θα συγκαλέσει το υποπεριφερειακό εργαστήριο στις Νήσους Φίτζι και το περιφερειακό σεμινάριο στο Κατμαντού. UNLIREC θα διοργανώσει και θα συγκαλέσει το περιφερειακό εργαστήριο στο Περού.
            3.4.5.   Αναμενόμενα αποτελέσματα
            Οι εμπειρογνώμονες του τομέα του ελέγχου των φορητών όπλων από τις γραμματείες των περιφερειακών και υποπεριφερειακών οργανισμών θα λάβουν κατάρτιση για τη σημασία της ενσωμάτωσης της διάστασης του φύλου στις πρωτοβουλίες και τις πολιτικές του ελέγχου των φορητών όπλων σύμφωνα με έγκυρες, παγκόσμιες κατευθυντήριες γραμμές (MOSAIC). Θα είναι πλέον εφοδιασμένοι με ιδέες για το πώς να εκπονούν μέτρα ελέγχου των φορητών όπλων που να είναι ευαίσθητα ως προς το φύλο έχοντας επίγνωση ότι ο αντίκτυπος της ένοπλης βίας και των ένοπλων συγκρούσεων επηρεάζει με διαφορετικό τρόπο τους άνδρες, τις γυναίκες, τα αγόρια και τα κορίτσια. Επιπλέον, η σημασία της ενσωμάτωσης της διάστασης του φύλου στον έλεγχο των φορητών όπλων θα έχει προωθηθεί στο περιθώριο της BMS7 μέσω της παρασχεθείσας κατάρτισης. Η δράση θα επιτρέψει τη συμμετοχή οργανώσεων οι οποίες διαφορετικά δεν θα ήταν σε θέση να συμμετάσχουν σε σύνοδο του προγράμματος δράσης λόγω έλλειψης πόρων. Τα περιφερειακά και υποπεριφερειακά εργαστήρια θα έχουν παράσχει μια πλατφόρμα για την ανταλλαγή ορθών πρακτικών για ευαίσθητες ως προς το φύλο νομικές προσεγγίσεις και πολιτικές στον τομέα του ελέγχου των φορητών όπλων στη Λατινική Αμερική και την Καραϊβική και θα έχουν διασφαλίσει τη συμμετοχή και την ανάπτυξη ικανοτήτων της κοινωνίας των πολιτών, βουλευτών και κρατικών λειτουργών από την Ασία και τον Ειρηνικό, σχετικά με τον έμφυλο αντίκτυπο της ένοπλης βίας και διεθνών μέσων ελέγχου των όπλων. Ως αποτέλεσμα, οι πολιτικές, τα πλαίσια και τα προγράμματα για τον έλεγχο των φορητών όπλων σε περιφερειακό και εθνικό επίπεδο θα λαμβάνουν πλέον υπόψη τις έμφυλες θεωρήσεις.
            3.5.   Ενίσχυση της συνιστώσας του ελέγχου των φορητών όπλων στο θεματολόγιο ΓΕΑ και των συνεργειών μεταξύ του στόχου 5 και του στόχου 16 της Ατζέντας του 2030 για τη βιώσιμη ανάπτυξη
            3.5.1.   Στόχοι
            Οι δραστηριότητες αποσκοπούν να φέρουν σε επαφή εμπειρογνώμονες και διπλωματικές κοινότητες που ασχολούνται με τον έλεγχο των φορητών όπλων, το θεματολόγιο ΓΕΑ, καθώς και όσους ασχολούνται με την υλοποίηση των στόχων 5 και 16 της Ατζέντας του 2030 για τη βιώσιμη ανάπτυξη προκειμένου να αναθεωρήσουν και να εναρμονίσουν τις προσπάθειές τους, ιδίως με στόχο την αξιοποίηση των συνεργειών και την αποφυγή αλληλεπικαλύψεων.
            3.5.2.   Δράσεις
            
                        α)
                     
                     
                        Τα εθνικά και περιφερειακά σημεία επαφής στο πλαίσιο του προγράμματος δράσης και οι εμπειρογνώμονες προς κοινωνίας των πολιτών σε θέματα φορητών όπλων θα συμμετάσχουν σε μία από προς ετήσιες συναντήσεις σε πρωτεύουσες του δικτύου σημείων επαφής για θέματα ΓΕΑ όπου θα συζητήσουν προς συνέργειες μεταξύ των δεσμεύσεων που έχουν συμφωνήσει τα κράτη στο πλαίσιο του προγράμματος δράσης και του θεματολογίου ΓΕΑ και θα υποστηρίξουν την ένταξη προς συνιστώσας του ελέγχου των φορητών όπλων στα εθνικά σχέδια δράσης προς ΑΣΑΗΕ 1325 (2000) και των έμφυλων θεωρήσεων στα εθνικά σχέδια δράσης για την εφαρμογή του προγράμματος δράσης. Περιλαμβάνεται προς ανταλλαγή απόψεων περί ορθών πρακτικών και όσον αφορά την πρόοδο που συντελείται στην υλοποίηση πολιτικών και νομοθεσίας ευαίσθητων ως προς το φύλο.
                     
                  
                        β)
                     
                     
                        Θα καθιερωθεί ο τακτικός διάλογος μεταξύ των σχετικών υπηρεσιών του ΟΗΕ· των «φίλων της 1325»· άλλων διπλωματικών κοινοτήτων και κοινοτήτων πολιτικής που καλύπτουν την απόφαση 1325 (2000) του ΣΑΗΕ και το ευρύτερο θεματολόγιο ΓΕΑ· διπλωματών και εμπειρογνωμόνων που εργάζονται για την υλοποίηση των στόχων βιώσιμης ανάπτυξης 5 και 16, καθώς και διπλωματών και υπεύθυνων χάραξης πολιτικής που ασχολούνται με τον αφοπλισμό και ζητήματα ελέγχου όπλων στη Γενεύη και τη Νέα Υόρκη, προκειμένου να εναρμονιστούν και να εξορθολογιστούν οι σχετικές προσπάθειες και εργασίες. Ο διάλογος θα βασίζεται στα αποτελέσματα των προηγούμενων συναντήσεων στη Γενεύη και τη Νέα Υόρκη νωρίτερα εντός του 2018.
                     
                  3.5.3.   Αναμενόμενα αποτελέσματα
            Οι εμπειρογνώμονες, οι υπεύθυνοι χάραξης πολιτικής και οι διπλωμάτες που ασχολούνται με τον έλεγχο των φορητών όπλων, με το θεματολόγιο ΓΕΑ και με την εφαρμογή της Ατζέντας του 2030 για τη βιώσιμη ανάπτυξη θα εξασφαλίσουν οφέλη από τον διάλογο και την ανταλλαγή απόψεων και θα αρχίσουν να συντονίζουν τις προσπάθειές τους. Ως εκ τούτου, η υλοποίηση όλων των επιμέρους θεματολογίων θα ενισχυθεί, καθώς η συντονισμένη προσέγγιση θα διασφαλίσει ότι μεγιστοποιούνται οι συνέργειες και αποφεύγονται οι αλληλεπικαλύψεις.
            3.6.   Ενεργός συμμετοχή της κοινωνίας πολιτών υπέρ της ενσωμάτωσης της διάστασης του φύλου στον έλεγχο των φορητών όπλων
            3.6.1.   Στόχοι
            Οι ενέργειες έχουν ως στόχο την ουσιαστική ενίσχυση της συμμετοχής της κοινωνίας των πολιτών υπέρ της ενσωμάτωσης της διάστασης του φύλου στον έλεγχο των φορητών όπλων αναδεικνύοντας τη διασύνδεση μεταξύ των προσεγγίσεων και επιπτώσεων βάσει φύλου, τα δικαιώματα των γυναικών, τον έλεγχο των φορητών όπλων και την ένοπλη βία σε τοπικό επίπεδο και επίπεδο κοινότητας. Η συμμετοχή της κοινωνίας των πολιτών στον έλεγχο των φορητών όπλων αποτελεί κλειδί για την οικείωση σε τοπικό επίπεδο, πηγή πολύτιμων σκέψεων σχετικά με το πρόβλημα και αυξάνει τη στήριξη για τις προσπάθειες ελέγχου. Οι οργανώσεις της κοινωνίας των πολιτών που ειδικεύονται σε θέματα φύλου θα ενισχύσουν τις προσπάθειες ελέγχου των φορητών όπλων που συνυπολογίζουν το φύλο και θα ενισχύσουν και θα συμπληρώσουν τις άλλες δράσεις που αναλαμβάνονται δυνάμει της παρούσας απόφασης. Μεταξύ του 2019 και του 2022 οι δράσεις θα υλοποιούνται σε κράτη που έχουν επιλεγεί για την υλοποίηση προγραμμάτων κατάρτισης εντός χώρας σύμφωνα με την παρούσα απόφαση, αλλά και σε επιπλέον χώρες.
            3.6.2.   Αρμοδιότητες του φορέα εφαρμογής
            Όλες οι δραστηριότητες θα αναληφθούν από το Δίκτυο Διεθνούς Δράσης για τα Φορητά Όπλα (IANSA) και το Δίκτυο Γυναικών του IANSA και θα συντονίζονται και θα παρακολουθούνται από το UNODA. Ένας εκπρόσωπος από το IANSA θα ενταχθεί στην ομάδα έργου για τη διευκόλυνση της υλοποίησης και του συντονισμού όλων των δράσεων που εκτελούνται δυνάμει της παρούσας απόφασης.
            3.6.3.   Δράσεις
            
                        α)
                     
                     
                        Ενίσχυση του δικτύου του IANSA που αποτελείται από οργανώσεις βάσης, περιλαμβανομένου του Δικτύου Γυναικών, για την επέκταση της συμμετοχής της κοινωνίας των πολιτών και την αντιμετώπιση των ειδικών ανά φύλο εκφάνσεων του προβλήματος των φορητών όπλων από το τοπικό έως το παγκόσμιο επίπεδο·
                     
                  
                        β)
                     
                     
                        Καταβολή συμβολικών μισθών για 30-40 τοπικές δραστηριότητες της κοινωνίας των πολιτών κάθε έτος με αντικείμενο την ενσωμάτωση της διάστασης του φύλου στον έλεγχο των φορητών όπλων. Θα μπορούσαν να συμπεριληφθούν ενδεικτικά εκδηλώσεις για την Παγκόσμια Εβδομάδα Δράσης κατά της ένοπλης βίας, την Παγκόσμια Ημέρα Νεολαίας, τον Μήνα Αμνηστίας για την Αφρική, τη Διεθνή Ημέρα της Ειρήνης, την Ημέρα του Παιδιού της Αφρικής, τη Διεθνή Ημέρα Καταστροφής Όπλων, την ημέρα «Wear Orange», τη Διεθνή Ημέρα της Γυναίκας και τις 16 ημέρες ακτιβισμού κατά της βίας λόγω φύλου, μεταξύ άλλων·
                     
                  
                        γ)
                     
                     
                        Το IANSA θα αναπτύξει και θα διανείμει υλικό ειδικά σχεδιασμένο ανά ηλικία, απευθυνόμενο σε παιδιά και εφήβους, σε διάφορες γλώσσες, για την αποδόμηση των συνδέσεων που παρατηρούνται συχνά μεταξύ του ανδρισμού και της βίας. Τα μέλη των ομάδων του IANSA από διάφορες χώρες θα χρησιμοποιήσουν το υλικό για να κινητοποιήσουν τις τοπικές τους κοινότητες·
                     
                  
                        δ)
                     
                     
                        Το IANSA θα αναπτύξει και θα διανείμει φιλικό προς τον αναγνώστη ενημερωτικό υλικό (παραδείγματος χάριν. σλόγκαν, φυλλάδια κ.λπ.) για τα μέλη τους σε διάφορες γλώσσες ώστε να προωθήσει το ζήτημα της ενσωμάτωσης της διάστασης του φύλου στο πλαίσιο του ελέγχου των φορητών όπλων σε διαφορετικές χώρες και να κινητοποιήσει σε τοπικό επίπεδο τους κρατικούς λειτουργούς, τους υπεύθυνους χάραξης πολιτικής, τους δημοσιογράφους και άλλους παράγοντες της κοινωνίας των πολιτών για το ζήτημα αυτό·
                     
                  
                        ε)
                     
                     
                        Θα ασκηθούν οργανωμένες πιέσεις για τη συμπερίληψη των γυναικών, των νέων και άλλων ενδιαφερομένων που υποεκπροσωπούνται (π.χ. τομέας υγείας, επιζώντες, αγροτικές κοινότητες) ως μελών των εθνικών φορέων συντονισμού·
                     
                  
                        στ)
                     
                     
                        Θα αναπτυχθεί και θα συντηρείται ένας πιο προσιτός και πλήρης δικτυακός τόπος για το IANSA και το Δίκτυο Γυναικών του, ο οποίος θα επιτρέπει την προβολή των δραστηριοτήτων των μελών του δικτύου, θα λειτουργεί ως κόμβος για παγκοσμίως συντονισμένη δράση σε επίπεδο ΜΚΟ, και θα παρέχει πληροφορίες, υλικό, επαφές, παραδείγματα και έγγραφα που σχετίζονται με ζητήματα όπως η χειραφέτηση των γυναικών, η ενσωμάτωση της διάστασης του φύλου, η μείωση της ένοπλης βίας, ο έλεγχος των φορητών όπλων, ο ανδρισμός και τα όπλα, και η σχέση μεταξύ των ΣΒΑ 5 και 16·
                     
                  
                        ζ)
                     
                     
                        Θα υποστηριχθεί η προσανατολισμένη σε δράση έρευνα εκ μέρους τοπικών ομάδων με σκοπό να προσδιοριστούν στρατηγικά σημεία παρέμβασης για τη μείωση της παράνομης εμπορίας και διακίνησης όπλων και της ένοπλης βίας προτάσσοντας τις έμφυλες θεωρήσεις και θα σχεδιαστούν και θα υλοποιηθούν δράσεις επακολούθησης, βάσει αυτής της έρευνας·
                     
                  
                        η)
                     
                     
                        Θα προωθηθεί και θα υποστηριχθεί η εφαρμογή του περιεχομένου της έκκλησης για δράση του 2018 για το φύλο και τον έλεγχο των όπλων (5) καθώς και τα αποτελέσματα των BMS6 & RevCon3 που άπτονται ειδικά της διάστασης του φύλου σε τοπικό επίπεδο·
                     
                  
                        θ)
                     
                     
                        Θα εξασφαλιστεί ότι θα εξακολουθήσουν να προάγονται οι έμφυλες θεωρήσεις μέσω της δραστηριοποίησης της κοινωνίας των πολιτών στο πλαίσιο παγκόσμιων διαδικασιών για τα φορητά όπλα και τον ελαφρό οπλισμό, συμπεριλαμβανομένης της BMS7 και της BMS8· και θα διασφαλιστεί η συμβολή στην ομάδα εργασίας ΜΚΟ για θέματα ΓΕΑ και στις συναφείς διαδικασίες, ώστε να εξασφαλίζεται η συμπερίληψη της διάστασης του ελέγχου των όπλων·
                     
                  
                        ι)
                     
                     
                        Συμβολή σε δράσεις που διεξάγονται δυνάμει της παρούσας απόφασης, όπως η ανάπτυξη του εγχειριδίου κατάρτισης· η υλοποίηση των προγραμμάτων κατάρτισης εντός χώρας, εξασφαλίζοντας την εκπροσώπηση της κοινωνίας των πολιτών σε συναφείς δραστηριότητες και τη συμμετοχή της κοινωνίας των πολιτών σε τοπικό επίπεδο και επίπεδο κοινότητας στη δικαιούχο χώρα· και η συμμετοχή στο υποπεριφερειακό εργαστήριο και περιφερειακά σεμινάρια στην Ασία και τον Ειρηνικό.
                     
                  3.6.4.   Αναμενόμενα αποτελέσματα
            Η συμμετοχή της κοινωνίας πολιτών υπέρ της ενσωμάτωσης της διάστασης του φύλου στον έλεγχο των φορητών όπλων ενισχύεται και ο βαθμός δραστηριοποίησης της για την προώθηση του ζητήματος θα αυξηθεί σημαντικά. Η στήριξη για προσπάθειες ελέγχου των φορητών όπλων που συνυπολογίζουν τη διάσταση του φύλου θα ενισχυθεί σε τοπικό επίπεδο, οι κοινότητες θα ευαισθητοποιηθούν όσον αφορά τη σημασία του ζητήματος, θα διεξαχθούν τοπικές έρευνες και δράσεις επακολούθησης σε επίπεδο βάσης για την αντιμετώπιση των ζητημάτων που άπτονται της χρήσης και της κατάχρησης φορητών όπλων. Η συμμετοχή της κοινωνίας των πολιτών θα επίσης ενισχυθεί στο πλαίσιο του θεματολογίου ΓΕΑ και στις συνεδριάσεις του προγράμματος δράσης και έχουν προαχθεί οι έμφυλες θεωρήσεις στην πολιτική διαδικασία για τα φορητά όπλα.
            3.7.   Εταιρική σχέση, προώθηση και προβολή
            3.7.1.   Στόχοι
            Όλες οι οργανώσεις που απαρτίζουν το σύστημα των Ηνωμένων Εθνών, συμπεριλαμβανομένων των ταμείων, των προγραμμάτων και των ειδικευμένων οργανισμών, έχουν εντολή να στηρίζουν την επίτευξη της ισότητας των φύλων. Επιπλέον, οι οργανώσεις του συστήματος των ΗΕ που ασχολούνται με τον έλεγχο των φορητών όπλων θα ενσωματώνουν τη διάσταση του φύλου σε όλα τα στάδια των έργων και των προγραμμάτων για τα φορητά όπλα. Για τη στήριξη αυτών των εγχειρημάτων, οι δράσεις έχουν σχεδιαστεί με σκοπό να αναδείξουν αυτά τα ζητήματα ως πρώτης προτεραιότητας για τον ΟΗΕ καθώς και για τις ευρύτερες κοινότητες πρακτικής. Η αύξηση της προβολής των εν λόγω ζητημάτων μέσω δραστηριοποίησης και προβολής θα ενισχύσει επίσης τον αντίκτυπο του σχεδίου. Η εταιρική σχέση με όλους τους σχετικούς ενδιαφερόμενους φορείς έχει ως στόχο να διευκολύνει τον συντονισμό και να συμβάλει στην εξορθολογισμένη εφαρμογή όλων των δράσεων που υποστηρίζονται από την παρούσα απόφαση.
            3.7.2.   Δράσεις
            
                        α)
                     
                     
                        Θα διοργανωθούν τακτικές δραστηριότητες κατά τη διάρκεια της συνόδου της Πρώτης Επιτροπής της Γενικής Συνέλευσης (Οκτώβριος) και της Επιτροπής των Ηνωμένων Εθνών για τη Θέση της Γυναίκας (Μάρτιος) στη Νέα Υόρκη, στο πλαίσιο διασυνοδικής διαδικασίας για την ενσωμάτωση της διάστασης του φύλου στον έλεγχο των φορητών όπλων, συμπεριλαμβανομένων συζητήσεων σε φόρουμ και παράλληλων εκδηλώσεων με υψηλόβαθμους ομιλητές από το σύστημα των Ηνωμένων Εθνών, τα κράτη, ερευνητικά ινστιτούτα, πανεπιστήμια και ΜΚΟ. Η διαδικασία αυτή λαμβάνει υπόψη τη σύγκλιση των διεθνών θεματολογίων πολιτικών και πρωτοβουλιών για την ισότητα των φύλων·
                     
                  
                        β)
                     
                     
                        Το 2021, θα διοργανωθεί μονοήμερη εκδήλωση στη Νέα Υόρκη στο πλαίσιο της πρωτοβουλίας «16 ημέρες ακτιβισμού κατά της βίας λόγω φύλου» υπέρ της ενσωμάτωσης της διάστασης του φύλου στον έλεγχο των φορητών όπλων, προβλέποντας μεταξύ άλλων μια συνάντηση υψηλού επιπέδου που θα καταδείξει την πολιτική δέσμευση υπέρ του εν λόγω ζητήματος, μια παρουσίαση πρακτικών παραδειγμάτων από το πεδίο, συμπεριλαμβανομένων των αποτελεσμάτων από τις δραστηριότητες που έχουν υλοποιηθεί στο πλαίσιο του έργου, καθώς και πάνελ εμπειρογνωμόνων και συζητήσεις για τη μελλοντική πορεία επί του ζητήματος·
                     
                  
                        γ)
                     
                     
                        Θα δημιουργηθεί μια ειδική, έγκυρη ιστοσελίδα του UNODA σχετικά με την ενσωμάτωση της διάστασης του φύλου στον έλεγχο των φορητών όπλων που να παρουσιάζει πληροφορίες και υλικό που προκύπτουν από δράσεις που υποστηρίζονται από την παρούσα απόφαση και πέραν αυτής·
                     
                  
                        δ)
                     
                     
                        Θα συσταθεί μια ομάδα εργασίας στο πλαίσιο της συντονιστικής δράσης για το φορητό οπλισμό (CASA) του ΟΗΕ (6) με αντικείμενο το φύλο και τα φορητά όπλα που θα συγκληθεί από το UNODA και θα συνενώσει όλους τους σχετικούς εταίρους για την υλοποίηση των δράσεων που υποστηρίζονται από την παρούσα απόφαση. Το IANSA θα προσκληθεί επίσης να συμμετάσχει στην εν λόγω ομάδα εργασίας·
                     
                  
                        ε)
                     
                     
                        Θα προαχθεί η σημασία της ενσωμάτωσης της διάστασης του φύλου με χρήση των μέσων κοινωνικής δικτύωσης και μέσω εκστρατειών στα μέσα μαζικής ενημέρωσης.
                     
                  
                        στ)
                     
                     
                        Ο χορηγός βοήθειας (η ΕΕ) θα ενημερώνεται διαρκώς σχετικά με την πρόοδο της εφαρμογής της παρούσας απόφασης.
                     
                  3.7.3.   Αναμενόμενα αποτελέσματα
            Θα εδραιωθεί η συζήτηση σχετικά με τις έμφυλες προσεγγίσεις στον έλεγχο των φορητών όπλων και τόσο το ζήτημα αυτό όσο και τα αποτελέσματα των δράσεων που υλοποιήθηκαν στο πλαίσιο της παρούσας απόφασης θα προωθούνται τακτικά. Θα δημιουργηθεί δικτυακός τόπος ο οποίος αποτελεί ολοκληρωμένη πηγή πληροφόρησης για την ενσωμάτωση της διάστασης του φύλου στον έλεγχο των φορητών όπλων και για τα αποτελέσματα που παράγονται στο πλαίσιο της παρούσας απόφασης. Θα πραγματοποιηθούν τακτικές συνεδριάσεις της ομάδας εργασίας CASA για το φύλο και τα φορητά όπλα και η υλοποίηση των δράσεων συντονίστηκε καθ' όλη τη διάρκεια της περιόδου υλοποίησης του έργου.
            4.   ΠΑΡΑΔΟΤΕΑ
            Ο φορέας εφαρμογής θα παραγάγει και θα υποβάλει τα ακόλουθα παραδοτέα στην Ένωση:
            
                        —
                     
                     
                        συνοπτικές εκθέσεις των δεκαοκτώ προγραμμάτων κατάρτισης εντός χώρας σχετικά με την ενσωμάτωση της διάστασης του φύλου στα φορητά όπλα·
                     
                  
                        —
                     
                     
                        εγχειρίδιο κατάρτισης στην αγγλική, γαλλική, πορτογαλική και ισπανική γλώσσα καθώς και σχετικό εκπαιδευτικό υλικό τόσο επιγραμμικά όσο και σε έντυπη μορφή·
                     
                  
                        —
                     
                     
                        επιγραμμική κατάρτιση σχετικά με την ενσωμάτωση της διάστασης του φύλου στον έλεγχο των φορητών όπλων απευθυνόμενη στο προσωπικό του ΟΗΕ και σε ευρύτερες κοινότητες πρακτικής, στην αραβική, αγγλική, γαλλική, πορτογαλική και ισπανική γλώσσα·
                     
                  
                        —
                     
                     
                        πρακτικά εφαρμόσιμο έγγραφο αποτελεσμάτων του εργαστηρίου Ασίας-Ειρηνικού για την κοινωνία των πολιτών και τους βουλευτές·
                     
                  
                        —
                     
                     
                        συνοπτική έκθεση της συμμετοχής της κοινωνίας των πολιτών στην ενσωμάτωση της διάστασης του φύλου στον έλεγχο των φορητών όπλων·
                     
                  
                        —
                     
                     
                        μετάφραση συγκεκριμένων ενοτήτων του MOSAIC στην αραβική, γαλλική, πορτογαλική και ισπανική γλώσσα·
                     
                  
                        —
                     
                     
                        τελική έκθεση μετά την ολοκλήρωση του σχεδίου.
                     
                  5.   ΕΤΑΙΡΟΙ
            Οι δράσεις βάσει της παρούσας απόφασης έχουν σχεδιαστεί με σκοπό να αξιοποιηθούν τα υπάρχοντα εργαλεία, πληροφορίες, μέσα και εμπειρογνωμοσύνη, όποτε διατίθενται. Ο μηχανισμός συντονισμού για θέματα φορητών όπλων στο πλαίσιο των Ηνωμένων Εθνών (CASA (7)) θα χρησιμεύσει ως πλατφόρμα για τον συντονισμό, ιδίως με το κέντρο του ΟΗΕ για τις γυναίκες, τη SEESAC/UNDP, και την DPKO, καθώς και με τα γραφεία των Ειδικών Εκπροσώπων του γενικού γραμματέα των Ηνωμένων Εθνών για τα παιδιά και τις ένοπλες συγκρούσεις, για τη σεξουαλική βία στις ένοπλες συγκρούσεις, καθώς και για τη βία κατά των παιδιών. Το UNODA θα συντονίζει στενά την εφαρμογή της παρούσας απόφασης με τον χορηγό βοήθειας (ΕΕ) καθώς και με το Δίκτυο Διεθνούς Δράσης για τα Φορητά Όπλα IANSA.
            6.   ΔΙΚΑΙΟΥΧΟΙ
            Οι άμεσοι δικαιούχοι της παρούσας απόφασης θα είναι οι εθνικοί φορείς που είναι αρμόδιοι για τον έλεγχο των φορητών όπλων σε χώρες και περιοχές υψηλού ενδιαφέροντος κυρίως η Αφρική, η Καραϊβική και η Λατινική Αμερική· και η Ασία και ο Ειρηνικός. Ο γενικός πληθυσμός των δικαιούχων χωρών, που κινδυνεύει από την ευρεία διαθεσιμότητα των φορητών όπλων, θα ωφεληθεί εμμέσως καθώς ο κίνδυνος θα μειώνεται. Επιπλέον, η παρούσα απόφαση στηρίζει τους εταίρους του συστήματος του ΟΗΕ και το προσωπικό που ασχολείται με τον έλεγχο των φορητών όπλων στις γραμματείες των περιφερειακών και υποπεριφερειακών οργανισμών. Οι τοπικές κοινότητες θα ωφεληθούν, ομοίως και οι οργανώσεις της κοινωνίας των πολιτών, ιδίως δε τα μέλη του IANSA. Θα ωφεληθούν επίσης οι διπλωματικές κοινότητες στη Νέα Υόρκη και τη Γενεύη, καθώς και στις πρωτεύουσες, που εργάζονται για το θεματολόγιο ΓΕΑ και την εφαρμογή των στόχων 5 και 16 της Ατζέντας του 2030 για τη βιώσιμη ανάπτυξη. Οι δράσεις θα πρέπει να συνάδουν πλήρως με τις εθνικές προτεραιότητες των κρατών και πρέπει να εγκριθούν από τις αρμόδιες εθνικές αρχές. Οι δράσεις θα είναι σχεδιασμένες κατά τρόπο ώστε να ωφελούν περισσότερες από μία ομάδες-στόχους.
            7.   ΔΙΑΡΚΕΙΑ
            Λαμβάνοντας υπόψη την παγκόσμια εμβέλεια των δράσεων που υποστηρίζονται από την παρούσα απόφαση, τον αριθμό των εταίρων, των δικαιούχων και των προγραμματισμένων δράσεων, το χρονικό περιθώριο για την υλοποίηση ορίζεται στους 36 μήνες.
            8.   ΕΠΙΚΟΙΝΩΝΙΑ ΚΑΙ ΠΡΟΒΟΛΗ ΣΕ ΕΠΙΠΕΔΟ ΕΝΩΣΗΣ
            Το UNODA θα λάβει όλα τα απαραίτητα μέτρα για να διασφαλίσει την κατάλληλη προβολή της συνεισφοράς της Ένωσης στη δράση. Τα μέτρα αυτά θα εφαρμοστούν σύμφωνα με το Εγχειρίδιο Επικοινωνίας και Προβολής για τις Εξωτερικές δράσεις της Ευρωπαϊκής Ένωσης. Το UNODA θα υποστηρίξει τη διάδοση των πληροφοριών και των αποτελεσμάτων των προτεινόμενων δραστηριοτήτων στο ευρύτερο δυνατό κοινό. Επιπλέον, θα επιδιωχθεί η προβολή στο πλαίσιο όλων των σχετικών δράσεων με χρήση των μέσων ενημέρωσης, παράλληλων εκδηλώσεων και διαδικτυακών εργαλείων. Το UNODA θα εξασφαλίσει ότι οι δικαιούχοι των δράσεων είναι ενήμεροι για τον ρόλο της Ένωσης στη δράση και θα αναδείξει τον τρόπο με τον οποίο η Ένωση και τα Η Ε συνεργάζονται για να ενισχύσουν τον έλεγχο των φορητών όπλων προωθώντας μια ευαίσθητη ως προς το φύλο προσέγγιση του προβλήματος των φορητών όπλων.
            Το UNODA και το IANSA θα χρησιμοποιήσουν το ευρύτερο δυνατό φάσμα εργαλείων επικοινωνίας, στα οποία θα συμπεριλαμβάνεται ιστοσελίδα, γραπτά δελτία Τύπου, επιλεγμένα εργαλεία των μέσων κοινωνικής δικτύωσης, παράλληλες εκδηλώσεις και άτυπες ενημερώσεις. Η υλοποίηση όλων των δράσεων θα ιχνηλατείται με εργαλεία παρακολούθησης και αξιολόγησης, συμπεριλαμβανομένων ερευνών γνώμης των συμμετεχόντων και τακτικές συνεδριάσεις της αντίστοιχης ομάδας εργασίας.
            
               (1)  «Securing our Common Future. An Agenda for Disarmament», Μάιος 2018, https://front.un-arm.org/documents/SG+disarmament+agenda_1.pdf.
            
               (2)  www.un.org/disarmament/mosaic
            
               (3)  https://www.un.org/disarmament/mosaic.
            
               (4)  Απόφαση (ΚΕΠΠΑ) 2016/2356 του Συμβουλίου, της 19ης Δεκεμβρίου 2016, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 348 της 21.12.2016, σ. 60).
            
               (5)  https://docs.wixstatic.com/ugd/bb4a5b_8c8bd0e981b54b6e8b01da205c10d4a3.pdf.
            
               (6)  http://www.un-arm.org/PoAISS/CASA.aspx.
            
               (7)  http://www.un-arm.org/PoAISS/CASA.aspx.